ועדת הכספים, כנסת 19, פרוטוקול מספר 483, 2014-12-29 10:00

ניסן סלומינסקי: אנחנו פותחים את ישיבת ועדת הכספים.

ניסן סלומינסקי: הנושא הראשון על סדר היום: תקציב רשות ניירות ערך לשנת 2015.

ניסן סלומינסקי: קיבלנו את ההתנצלות של פרופ' שמוליק האוזר על כך שהוא לא יכול להיות.

ניסן סלומינסקי: אתם תייצגו אותו.

עודד שפירר: הגענו לפה כדי לאשר את התקציב של הרשות לשנת 2015.

עודד שפירר: הרשות היא גוף מתוקצב, היא לא גוף נתמך.

עודד שפירר: אנחנו לא מקבלים את הכסף מאוצר המדינה.

עודד שפירר: כל ההכנסות שלנו הן ממקורות עצמאיים, מאגרות שמשלמות החברות והיחידים שמפוקחים על ידנו.

עודד שפירר: הרשות היא הרגולטור המרכזי בשוק ההון.

עודד שפירר: אנחנו מפקחים על 570 תאגידים מדווחים, בשווי שוק של כמעט טריליון שקל.

עודד שפירר: אנחנו מפקחים על 1270 קרנות נאמנות, על 570 תעודות סל.

עודד שפירר: כל אלו מנהלות נכסים בשווי של כחצי טריליון שקל.

עודד שפירר: יש 160 חברות לניהול תיקים, 4600 יועצי השקעות רשויים על ידי רשות ניירות ערך, ועוד אלפים אלפים שאנחנו עושים להם את המבחנים לקבלת הרישיון עבור אגף שוק ההון.

עודד שפירר: תקציב הרשות המוצע לשנת 2015 עומד על 184 מיליון 830 אלף שקלים.

עודד שפירר: זו הפעם הראשונה אי פעם שתקציב הרשות לשנה הבאה נמוך מהתקציב הנוכחי.

עודד שפירר: הוא נמוך בכמעט 700 אלף שקל.

עודד שפירר: הוא נמוך נומינאלית וריאלית.

עודד שפירר: כל סעיפי התקציב מפורטים בפניכם.

עודד שפירר: אם יש משהו שאתם רוצים לשאול, אנחנו נשמח לענות.

עודד שפירר: אני אגיד 2 מילים על הנושא של ההכנסות.

עודד שפירר: אנחנו נמצאים במסגרת תכנית 5 שנתית להפחתת האגרות.

עודד שפירר: כמו שדיווחנו כבר מספר פעמים לוועדת הכספים, לרשות ניירות ערך נוצרו עודפי הכנסות כתוצאה מגאות בשוק ההון.

עודד שפירר: כתוצאה מהנתון הזה החלטנו לעשות הפחתות לחברות שמפוקחות על ידנו בתכנית רב שנתית שהוסכמה על ידי ועדת הכספים.

עודד שפירר: בשנתיים הראשונות עשינו הפחתה של 40% באגרות השנתיות, בשנתיים שלאחר מכן 30%, ובשנה הבאה זה הולך להיות 20%.

עודד שפירר: זאת השנה האחרונה של התכנית הרב שנתית.

עודד שפירר: בעקבות הדבר הזה אנחנו מייצרים גירעון יזום בתקציב הרשות, כך שסך ההוצאות עולה על סך ההכנסות.

ניסן סלומינסקי: זו השאלה שאני שואל, כי אני רואה שההכנסות שלכם מגיעות ל-151 מיליון ב-2015, וההוצאות מגיעות ל- 184.

עודד שפירר: נכון.

עודד שפירר: הצפי של ההכנסות שלנו הוא מאוד מאוד שמרני.

עודד שפירר: רק כדי לסבר את האוזן, אתה יכול לראות שבשנת 2014 הצפי שלנו עמד על 134 מיליון שקל.

עודד שפירר: הגבייה בפועל הייתה מעל 150 מיליון שקל.

ניסן סלומינסקי: איפה אנחנו רואים את זה?

עודד שפירר: אתה לא יכול לראות.

ניסן סלומינסקי: אתה מגיש תקציב שהוא לא מאוזן.

עודד שפירר: אני מגיש תקציב לא מאוזן בכוונת מכוון.

ניסן סלומינסקי: קיים דבר כזה?

עודד שפירר: כן, ב-5 השנים האחרונות זה התקציב שאנחנו מגישים, כי ההפחתות שאנחנו מייצרים לחברות ציבוריות ולגופים מפוקחים נועדו לשחוק את תיק העודפים שלנו עד לגבול מסוים שהגדרנו לעצמנו.

עודד שפירר: בשנת 2016, אנחנו מקווים, זאת תהיה השנה הראשונה שלא יהיו לנו הפחתות.

עודד שפירר: הגירעון עכשיו הוא גירעון יזום.

ניסן סלומינסקי: מה זה נקרא הפחתות?

ניסן סלומינסקי: יש לכם עודפים?

עודד שפירר: הצטברו לנו עודפים של כמעט 300 מיליון שקל.

ניסן סלומינסקי: בעודפים האלה האוצר לא יכול לגעת.

עודד שפירר: בעודפים האלה האוצר לא יכול לגעת, כי גם ביום סגריר אנחנו לא נקבל כסף מהאוצר.

ניסן סלומינסקי: אם אתם בתחושה שלא תקבלו כסף מהאוצר ולכן אתם שומרם עודפים כדי שביום סגריר יהיה לכם, למה אתם שוחקים את זה?

ניסן סלומינסקי: מה תעשו ב-2017?

ניסן סלומינסקי: ב-2017 לא יהיו לכם עודפים.

עודד שפירר: יהיו לנו עודפים.

עודד שפירר: העודפים שאנחנו זקוקים לימי סגריר הם בסביבות 200 מיליון שקל.

עודד שפירר: כאשר עמדנו על 292 מיליון, החלטנו שנשמור - -

ניסן סלומינסקי: כשאתה אומר שוחק, הכוונה היא עד שתגיעו ל-200 מיליון.

עודד שפירר: זה הגבול שאנחנו רוצים להיות.

ניסן סלומינסקי: גם אז התקציב לא יהיה מאוזן.

ניסן סלומינסקי: את העודפים אתם לא מכניסים לאף מקום בתקציב?

עודד שפירר: את העודפים אנחנו לא מכניסים לתקציב.

עודד שפירר: הם לא משמשים אותנו.

ניסן סלומינסקי: איפה זה נשמר מבחינה חשבונאית?

עודד שפירר: בדוחות הכספיים של הרשות, שמדווחים כל שנה בסוף חודש מרץ, אפשר לראות את יתרת העודפים שלנו.

ניסן סלומינסקי: מה אתם עושים איתם?

ניסן סלומינסקי: במה אתם משקיעים אותם?

ניסן סלומינסקי: אתם משקיעים אותם יחד עם בנק ישראל?

עודד שפירר: הם מנוהלים על ידי 3 מנהלי תיקים שנבחרו במכרז על ידי רשות ניירות ערך.

עודד שפירר: הם מנוהלים בצורה הכי סולידית שיכולה להיות – פיקדונות, מק"מים ואג"ח של מדינת ישראל.

ניסן סלומינסקי: האם בשנים האחרונות הפיקדונות האלה נשאו פרי, או שהפסדתם?

ניסן סלומינסקי: בנק ישראל, בגלל השיטה השמרנית, היה מפסיד כל שנה.

ניסן סלומינסקי: בחשבון כולל זה אולי היה צריך להיות.

עודד שפירר: אני מאחל לכל אחד מתושבי מדינת ישראל תשואה כמו שהייתה לתשואת התיק שלנו.

עודד שפירר: במרוצת השנים האחרונות הייתה לנו תשואה של כמעט 7% בשנה על תיק ההשקעות.

ניסן סלומינסקי: זה לא יכול להיות סולידי.

עודד שפירר: סופר סולידי.

ניסן סלומינסקי: זה תיק מכובד.

עודד שפירר: זה סופר סולידי כשמנהלים בסביבות 70,80 מיליון שקל אצל מנהל תיקים בצורה טובה.

עודד שפירר: אני מזכיר שלאור ירידת הריבית כל שנה היו לנו תשואות מאוד מאוד טובות באפיקים האלה.

עודד שפירר: אני מניח שבשנה הבאה, בגלל שלריבית אין יותר לאן לרדת, לא תהיה לנו תשואה כזאת על התיק.

עודד שפירר: אפילו השנה הזאת, שהייתה אמורה להיות שנה קשה, הייתה לנו תשואה של 3 ומשהו אחוזים על תיק ההשקעות שלנו.

אלעזר שטרן: איפה הדלתא הזאת של ההוצאות?

אלעזר שטרן: למה מוכרחים להגיע אליה על פני ההכנסות?

עודד שפירר: לא הבנתי את השאלה.

אלעזר שטרן: אני מבין שיש מאיפה לכסות את ההפרש בין ההוצאות להכנסות.

אלעזר שטרן: למה צריך להגיע לזה?

עודד שפירר: אם לא היינו רוצים לעשות את ההפחתות, לא היינו במצב גירעוני.

עודד שפירר: החלטנו שבגלל שיש לנו עודפים גדולים - -

אלעזר שטרן: מה לא הייתם עושים?

אלעזר שטרן: נגיד שאין עכשיו עודפים.

אלעזר שטרן: מה הייתם עושים בתקציב שלא הייתם עושים - -?

עודד שפירר: לא היינו עושים שום דבר.

עודד שפירר: אם לא היו לנו עודפים, סביר מאוד להניח שהיינו מגישים תקציב מאוזן לוועדת הכספים.

אלעזר שטרן: איפה הדלתא בין האיזון לאי איזון?

עודד שפירר: אני לא יורד לסוף דעתך.

עודד שפירר: אני לא מבין את השאלה.

אלעזר שטרן: אתה אומר שיכולתם להגיש תקציב מאוזן.

עודד שפירר: נכון.

עודד שפירר: אתה שואל למה אין תקציב מאוזן?

אלעזר שטרן: אם הייתם רוצים להגיש תקציב מאוזן, או שההכנסות היו גדלות, או שההוצאות היו קטנות, נכון?

עודד שפירר: נכון.

אלעזר שטרן: מה עשיתם?

אלעזר שטרן: הגדלתם את ההוצאות?

עודד שפירר: הקטנו את ההכנסות במודע.

עודד שפירר: כשלא היית פה הסברתי שעשינו תכנית 5 שנתית להפחתת ההכנסות שלנו.

ניסן סלומינסקי: הפחתת העודפים.

אלעזר שטרן: לא.

עודד שפירר: חבר הכנסת סלומיאנסקי צודק.

עודד שפירר: יש לנו עודפים גדולים שהצטברו.

עודד שפירר: עשינו תכנית 5 שנתית להפחתה באגרות.

עודד שפירר: לכל חברה ציבורית ששילמה אגרות, עשינו הפחתה של 40% באגרות השנתיות מידי שנה.

אלעזר שטרן: הקטנתם את סעיף ההכנסות, לא הגדלתם את ההוצאות.

עודד שפירר: גדלו לנו ההוצאות במהלך השנה.

ניסן סלומינסקי: זה בסדר.

עודד שפירר: הקטנו את ההכנסות בצורה יזומה בתכנית רב שנתית.

ניסן סלומינסקי: אני רוצה לשבח אתכם.

ניסן סלומינסקי: אם אתה אומר שהצלחתם ליצור עודפים ולשמר אותם בצורה כל כך טובה, יכול להיות שצריך ליצור קשר בינכם לבין בנק ישראל על-מנת שידע לשמר.

אראל מרגלית: ממשלת ישראל.

ניסן סלומינסקי: לא, בנק ישראל, כי הבנו שהם כל שנה מפסידים מזה שהם עושים את זה סולידי.

ניסן סלומינסקי: הרשות אומרת פה שכשהם עושים סולידי הם מרוויחים בשנים רגילות עד אפילו 7%.

ניסן סלומינסקי: כל הכבוד לכם.

ניסן סלומינסקי: אנחנו שמחים שאתם מורידים את האגרות לכל הגופים.

ניסן סלומינסקי: אנחנו מאוד רוצים לחזק את הבורסה הישראלית.

ניסן סלומינסקי: אנחנו רואים שהרבה מאוד חברות יוצאות מהבורסה.

ניסן סלומינסקי: ככל שתורידו את האגרות זה יהיה לחיוב, זה יעזור לחברות להישאר.

ניסן סלומינסקי: מי בעד לאשר את תקציב רשות ניירות ערך לשנת 2015, ירים את ידו?

ניסן סלומינסקי: בעד – פה אחד

ניסן סלומינסקי: נמנעים –אין

ניסן סלומינסקי: שיהיה לכם בהצלחה.

ניסן סלומינסקי: ההצלחה שלכם היא ההצלחה של כולנו.

ניסן סלומינסקי: תודה רבה.